钦定古今图书集成/明伦汇编/氏族典/第626卷 > 拓跋诞
## 钦定古今图书集成/明伦汇编/氏族典/第626卷 > 拓跋诞

按《魏书济阴王传》：济阴王小新成子偃，偃子诞，字昙
首。初，诞伯父郁以贪污赐死，爵除。景明三年，诞诉云：
“伯郁前朝之封正以年长袭封，以罪除爵，爵由谬袭，
袭应归正。”诏以偃，正元妃息，昙首济阴王嫡孙，可听
绍封，以纂先绪。诞既袭爵，除齐州刺史。在州贪暴，大
为人患。牛马骡驴，无不逼夺。家之奴隶，悉迫取良人
为妇。有沙门为诞采药，还而见之。诞曰：“师从外来，有
何消息？”对曰：“唯闻王贪，愿王早代。”诞曰：“齐州七万户，
吾至来，一家未得三十钱，何得言贪？”后为御史中尉
元纂所纠，会赦免。薨，谥曰静王。子抚，字伯懿，袭。庄帝
初，为从兄晖业诉，夺王爵。